- Երբ «Ելքը» դառնա իշխանություն, ընդդիմությանը շատ իրավունքներ թող տա: Մենք մեր նախաձեռնած բարեփոխումների ընթացքում բավականին լուրջ իրավունքներ արդեն ընձեռել ենք ընդդիմությանը: Եթե պարոն Մարուքյանը կարծում է, որ ընդդիմությունը միայն «Ելքն» է, ապա պետք է տեղեկացնեմ, որ մեզ մոտ ամենամեծ ընդդիմադիր ուժը «Ծառուկյան» դաշինքն է: Եվ ընդդիմությանը մենք չենք նայում առանձին-առանձին: Մենք ունենք երկու ընդդիմադիր խմբակցություն, և այնպես է ստացվել, որ այդ պաշտոններում, քանի որ ամենամեծ խմբակցությունը «Ծառուկյան» դաշինքն է, իրենք են առաջադրվել: Ընդդիմությունով իրար մեջ թող պայմանավորվեին, ո՞վ է մեղավոր: Սա իշխանության խնդիրը չէ, իշխանության խնդիրն է Սահմանադրությամբ ընդդիմությանը լուրջ իրավունքներ վերապահելը: Ընդդիմությանն այսօր տրված է ԱԺ փոխնախագահի պաշտոնը՝ ի դեմս «Ծառուկյան» դաշինքի ներկայացուցիչ Միքայել Մելքումյանի: ԱԺ մշտական 3 հանձնաժողովների նախագահությունը կրկին տրված է «Ծառուկյան» խմբակցության անդամներին: Այժմ ընդդիմությունն ունի հարցապնդում անելու իրավունք, ինչպես նաև խմբակցությունը կարող է հրավիրել խորհրդարանական լսումներ, որի իրավունքը նախկինում չունեին: Նույն «Ելքն» օգտվել է այս իրավունքից մի քանի անգամ՝ «Մարտի 1-ի» և թանկացումների հետ կապված լսումներ հրավիրելով: Բացի այդ, կարևոր պաշտոնները մենք շատ դեպքերում 3/5-ով ենք ընտրում, և առանց ընդդիմության մասնակցության անհնար է դա իրականացնել: